વડોદરા : આઇબી દ્વારા 10 આતંકવાદીઓ ઘૂસ્યા હોવાની આશંકાના પગલે સમગ્ર ગુજરાતમાં એલર્ટ જાહેર કરાયું છે. ઠેરઠેર ચેકિંગ ચાલી રહ્યા છે. પોલીસનો ચાંપતો બંદોબસ્ત છે. ગુજરાતનાં ધાર્મિક સ્થળો પર અતિશય કડક બંદોબસ્ત ગોઠવી દેવામાં આવ્યો છે. તેવામાં ડાકોર મહુધા રોડ પર એલસીબી દ્વારા ચેકિંગ કરવામાં આવી રહ્યું હતું. દરમિયાન એક યુવાનને ઉભા રહેવા માટે પીએસઆઇ દ્વારા જણાવાયું હતું. જો કે તે ઉભો નહી રહેતા પીએસઆઇ દ્વારા ફાયરિંગ કરવામાં આવ્યું હતું. જેનાં કારણે મહેન્દ્રસિંહ પરમાર નામનાં યુવાનને ગોળી હાથમાં થઇને પેટમાં વાગી હતી. હાલ તેને સારવાર માટે હોસ્પિટલમાં ખસેડવામાં આવ્યો છે. યુવકની હાલત ગંભીર હોવાનું હોસ્પિટલનાં સુત્રો પાસેથી માહિતી પ્રાપ્ત થઇ રહી છે. ડાકોર પોલીસે આ અંગે ગુ્ન્હો નોંધીને તપાસ આદરી છે.